b"\n_START_ARTICLE_\nNative American Church\n_START_SECTION_\nHist\xc3\xb2ria\n_START_PARAGRAPH_\nSegons Pedro Rodr\xc3\xadguez Santidri\xc3\xa1n, fou fundada el 1880. Durant els segles XVII i XVIII pass\xc3\xa0 de M\xc3\xa8xic als actuals estats de Nou M\xc3\xa8xic i Arizona, i durant la segona meitat del segle\xc2\xa0xix pass\xc3\xa0 al Nord de les Grans Planures, i s'establ\xc3\xad fermament a Oklahoma. Cap al 1885 es desenvolup\xc3\xa0 com a religi\xc3\xb3 entre els kiowa i comanxe. Pel 1891 s'estengu\xc3\xa9 r\xc3\xa0pidament als Grans Llacs fins al Canad\xc3\xa0, on actualment la practiquen m\xc3\xa9s de 50 tribus. Aix\xc3\xad, pel 1918 es cre\xc3\xa0 la Native American Church a Oklahoma, seguint els ensenyaments del caddo John Wilson o Moonhead i del winnebago John Rave._NEWLINE_Ha estat molt perseguida. Ja el 1620 l'Inquisidor de Nova Espanya va prohibir el seu \xc3\xbas als cristians. Fou proscrita pels agents del govern el 1888, el 1899 fou prohibida a Oklahoma i m\xc3\xa9s tard a 15 Estat i expressament pel Congr\xc3\xa9s. Per\xc3\xb2 fou sostingut per la BIA, les esgl\xc3\xa9sies i alguns grups indis, i resist\xc3\xad malgrat els nous atacs que pat\xc3\xad del 1916 al 1937, en qu\xc3\xa8 prohibiren el consum, transport i venda de l'al\xc2\xb7lucin\xc3\xb2gens un total de nou lleis antipeiot, tot i que reconeixien que no creava addicci\xc3\xb3. Per defensar-se, cerc\xc3\xa0 d'incorporar-se a les lleis estatals, primer a Oklahoma com a First-Born Church of Jesus Christ el 1914 i com a NAC el 1918._NEWLINE_El 1940 un ordenament del Navajo Tribal Council en prohib\xc3\xad el consum a la reserva, i el 1958 s'aprov\xc3\xa0 una Llei Antipeiot a Calif\xc3\xb2rnia. El 1960 la cort suprema d\xe2\x80\x99Arizona a Flagstaff declar\xc3\xa0, per\xc3\xb2, inconstitucional la Llei Antipeiot a causa del recurs de Mary Attakai, i aleshores s'inscriv\xc3\xad amb aquest nom en 11 estats. Per\xc3\xb2 la sent\xc3\xa8ncia fou recorreguda a la Cort Suprema d'Arizona el 1961, i el 1962 al Tribunal Suprem de Washington, qui afirm\xc3\xa0 que el Tribunal d'Arizona no tenia jurisdicci\xc3\xb3 sobre el tema, alhora que tres navaho foren jutjats pel Tribunal de San Bernardino per usar peiot a les cerim\xc3\xb2nies._NEWLINE_El 1964 la Cort Suprema de Calif\xc3\xb2rnia va suspendre les sent\xc3\xa8ncies i ho compar\xc3\xa0 amb l'\xc3\xbas d'amulets en altres pr\xc3\xa0ctiques religioses. Aix\xc3\xad es va permetre'n l'\xc3\xbas a Oklahoma, Iowa, Montana, Nou M\xc3\xa8xic, Texas i Utah. Finalment, el 1967 la Cort del comtat de Denver va redactar una sent\xc3\xa8ncia similar, i ser\xc3\xa0 perm\xc3\xa8s a Colorado. I l'octubre del 1967 ser\xc3\xa0 autoritzat a la reserva Navaho merc\xc3\xa8 la Navajo Bill of Rights, que garantia el dret a la religi\xc3\xb3, i la Navajo Law & Order Code, que permetia l'\xc3\xbas del peiot com a sacrament a les pr\xc3\xa0ctiques religioses de la NAC. Durant aquestes protestes reberen suport dels antrop\xc3\xb2legs i dels defensors de les llibertats religioses."